
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	pažymi, kad Audito Rūmai pareiškė, jog Europos prokuratūros 2022 finansinių metų metinėse ataskaitose atspindimos operacijos visais reikšmingais aspektais yra teisėtos ir tvarkingos ir kad jos 2022 m. gruodžio 31 dienos finansinė būklė nurodyta teisingai;
2.	palankiai vertina tai, kad dauguma Audito Rūmų praėjusių metų pastabų yra įgyvendintos ir kad Europos prokuratūrai pavyko sumažinti pavėluotų mokėjimų dalį nuo 21 proc. 2021 m. iki 5 proc. 2022 m.;
3.	atkreipia dėmesį į labai išaugusį Europos prokuratūros darbo krūvį; su pasitenkinimu pripažįsta, kad Europos prokuratūra gavo 3 318 pranešimų ir 58 proc. iš jų atsiuntė privatūs subjektai, o tai taip pat rodo, kad Europos prokuratūra yra plačiai žinoma teisminė institucija; palankiai vertina tai, kad 2022 m. Europos prokuratūra pradėjo 865 tyrimus, be kita ko, dėl COVID-19 vakcinų įsigijimo; susijusi žala įvertinta 9,9 mlrd. EUR; pažymi, kad buvo stipriai nuvertintas Europos prokuratūros nagrinėjamų bylų skaičius; 
4.	palankiai vertina tai, kad Europos prokuratūrai buvo skirti papildomi aukštos specializacijos ir kvalifikacijos žmogiškieji ištekliai, įskaitant (pirmą kartą 2022 m.) deleguotuosius nacionalinius ekspertus; pažymi, kad pradėtos ir užbaigtos 34 statutinių darbuotojų atrankos procedūros, taip pat trys deleguotųjų nacionalinių ekspertų atrankos procedūros; palankiai vertina tai, kad bendras statutinių darbuotojų ir deleguotųjų nacionalinių ekspertų skaičius siekia 221, o tai reiškia, kad etatų plane pasiektas 89 proc. užimtumo rodiklis;
5.	yra susirūpinęs dėl didele su fiziniu ir informacijos saugumu susijusia rizika pasižyminčios aplinkos, kurioje veikia Europos prokuratūra, ir dėl dabartinio išteklių lygio; pabrėžia, kad svarbu pritaikyti žmogiškuosius ir finansinius išteklius prie didėjančio darbo krūvio ir atitinkamai į juos atsižvelgti planuojant biudžetą ateityje, be kita ko, prireikus padidinant Europos prokuratūros biudžetą;
6.	primena, kad Europos prokuratūra yra nepriklausoma ES įstaiga, įsteigta pagal tvirtesnio bendradarbiavimo baudžiamosiose bylose koncepciją ir atsakinga už Sąjungos finansiniams interesams kenkiančių nusikalstamų veikų tyrimą, baudžiamąjį persekiojimą už jas ir kaltininkų perdavimą teismui; pažymi, kad Europos prokuratūros veikloje dalyvauja tik 22 ES valstybės narės, o Vengrija, Lenkija ir Švedija prie jos nėra prisijungusios; ragina Komisiją pradėti aktyvų dialogą su nedalyvaujančiomis valstybėmis narėmis siekiant veiksmingai palengvinti Europos prokuratūros veiklos vykdymą;
7.	pabrėžia, kad veiksmingai bendradarbiaujama su atitinkamais suinteresuotaisiais subjektais; palankiai vertina tai, kad sudaryti keli darbo susitarimai su trečiųjų šalių, visų pirma Ukrainos, Albanijos, Moldovos, Juodkalnijos, Sakartvelo ir Šiaurės Makedonijos, valdžios institucijomis; primena, kad svarbu bendradarbiauti su nedalyvaujančių valstybių valdžios institucijomis; pripažįsta teisinių režimų skirtumus ir sunkumus, kylančius derantis dėl darbo susitarimų, – dėl jų Airijoje kelerius metus iš eilės buvo atsisakoma vykdyti Europos prokuratūros teisminio bendradarbiavimo prašymus, kaip nurodyta Europos vyriausiojo prokuroro laiške Komisijai;  palankiai vertina Airijos valdžios institucijų įsipareigojimą ir ragina Airiją peržiūrėti savo darbo susitarimą su Europos prokuratūra;
8.	yra susirūpinęs dėl to, kad Europos prokuratūros darbui, ypač renkant įrodymus, darė įtaką nepakankamas Lenkijos bendradarbiavimas 2021–2022 m., tiesiogiai neigiamai paveikęs Europos prokuratūros gebėjimą apsaugoti ES biudžetą atliekant nusikalstamų veikų tyrimus ir baudžiamąjį persekiojimą už jas; palankiai vertina tai, kad užbaigtos derybos dėl darbo susitarimo techniniu lygmeniu ir priimti Lenkijos baudžiamojo proceso kodekso pakeitimai, taip pat tai, kad Lenkija pripažino Europos prokuratūrą kompetentinga institucija, atsakinga už atitinkamas Sąjungos teisminio bendradarbiavimo baudžiamosiose bylose priemones, įskaitant ETO direktyvą; taip pat palankiai vertina neseniai priimtą naujos vyriausybės sprendimą pradėti prisijungimo prie Europos prokuratūros procesą; ragina abi šalis toliau vystyti dialogą ir bendradarbiavimą siekiant palengvinti Europos prokuratūros veiklos vykdymą;
9.	pažymi, kad Europos deleguotųjų prokurorų skyrimas yra bendra Europos prokuratūros ir valstybių narių atsakomybė; pabrėžia, kad skyrimo procedūra visada turi atitikti Tarybos reglamento (ES) 2017/1939 17 straipsnį ir nacionalinės procesinės autonomijos principą; ragina valstybes nares vykdant skyrimo procedūrą prisidėti prie visiško Europos prokuratūros nepriklausomumo; pažymi, kad 2022 m. pabaigoje dirbo 114 Europos deleguotųjų prokurorų; palankiai vertina tai, kad ataskaitiniu laikotarpiu Europos prokuratūros kolegija paskyrė 15 Europos deleguotųjų prokurorų ir nė vieno iš jų neatleido;
10.	primena, kad itin svarbu užtikrinti visišką Europos deleguotųjų prokurorų, kurie patiria spaudimą iš išorės, nepriklausomumą, nes jie tiesiogiai vykdo procedūras savo atitinkamose valstybėse narėse; pažymi, kad Europos prokuratūros išorės nepriklausomumas taip pat yra susijęs su finansinių išteklių paskirstymu, kad jų pakaktų jos įgaliojimams vykdyti, ir su būtinu biudžetiniu savarankiškumu jiems valdyti; pabrėžia, kad tinkamą Europos prokuratūros finansavimą turi užtikrinti ir ES, ir kiekviena dalyvaujanti valstybė narė;
11.	palankiai vertina nuolatinį bendradarbiavimą su dalyvaujančių ir nedalyvaujančių valstybių narių ir trečiųjų valstybių valdžios institucijomis, Europos Sąjungos institucijomis, įstaigomis, organais ir agentūromis, visų pirma Eurojustu, Europolu ir OLAF, taip pat palankiai vertina tai, kad Europos prokuratūra dalyvavo derybose dėl darbo susitarimų su Europos Parlamentu ir vykdomosiomis įstaigomis, taip pat su Europos išorės veiksmų tarnyba.

